  Майя Бывальцева «Удмуртия» книгапоттоннилэсь «Мифы, легенды и сказки удмуртского народа» книгазэ Махачкалаын «Тарки-Тау-2021» книга ярмарка улсын радъям Россиысь йӧскалык книгалэн нырысетӥ фестиваляз пусйизы. Солы «Лучшая книга «Тарки-Тау-2021» конкурслэсь нимысьтыз дипломзэ сётӥзы. Со сярысь ивортодэтъя «Удмуртия» агентстволэн корреспондентэзлы Удмуртиысь книгапоттоннилэн кивалтӥсез Юрий Кузнецов вераз. «Тарки-Тау» книга ярмарка Махачкалаын 2012-тӥ арысен радъяське. Туэ со 9-11 толсуре ортчиз. Отчы Дагестанысь, Уйпал Кавказысь мукет элькунъёсысь, Москваысь, Татарстанысь, Башкириысь, Свердловск, Тюмень улосвылъёсысь книга поттӥсьёс вуылӥзы. Удмуртиысь книгапоттонниын ужасьёс фестивале нырысьсэ ветлӥзы. Юрий Кузнецов но издательстволэн валтӥсь редакторез Георгий Грязев шаермылэн, удмурт калыклэн историез, фольклорез, кухняез сярысь тужгес усто книгаосынызы тодматӥзы. Милемлы та конкурсын кык диплом басьтыны шуд усиз. Пусъемын вал милям «Мифы, легенды, сказки удмуртского народа» книгамы. Туж шуныт мылкыдын «Удмуртская народная кухня» книгамес, озьы ик удмурт нылпи антологимес пумитазы, малы ке шуоно зэмзэ но та книгаос удмурт калыклэсь узырлыксэ, быгатонлыксэ возьмато. Озьы ик туж данъяськымон вал сылыны «Секреты удмуртских мастеров» книгамы бордын Юрий Кузнецов, «Удмуртия» книгапоттоннилэн кивалтӥсезЭшшо одӥг диплом книга ярмаркае мыло-кыдо пыриськемзы понна сётӥзы.  Конкурс сяна, фестиваль улсын трос мукет ужрадъёс ортчизы: презентациос, писательёсын, кылбурчиосын, тодосчиосын пумиськылонъёс. Книга поттӥсьёс удыссэс азинтон, туала вакытэ книга поттон, книгаен вузкаронэз радъян, ог-огзылы юрттон сярысь вераськизы. Берпуметӥез пумысен нимысьтыз кенешон но ортчытӥзы. Юрий Кузнецовлэн кылъёсызъя, солы книга поттӥсьлэн Виктор Котляровлэн вераськемез тужгес но кельшиз. Со 20 арлэсь кема ини ужась частной книгапоттоннилэн огез кивалтӥсез луэ. Ужзэс вить кузя гинэ быдэсъяло: кивалтӥсьёс – редакторъёс, дизайнер, верстальщик но корректор. Озьы ке но, уно адӟем карымон книгаос потто. Соослэсь книгаоссэс одӥг ярмарка-адӟытонын но синйылтытэк уг кельто. Тӥни со, кылсярысь, вераз, кызьы электрон сямен книгаосын вузкаронэз радъяно. Со шуэ, туэ ми солы луыса, пе, умой улӥськом ини, вунэтӥмы, мар со сыӵе ыштонъёс. Арез но табышен быдтыны быгатӥськом шуиз. Со туж тунсыкъяськытӥсь, малы ке шуоно милям электрон амалэн вузкаронмы туж ик умой радъямын ӧвӧл, ушъяськыны та пумысен немаин. Соин ик вань на мар бордын ужаны Юрий Кузнецов, «Удмуртия» книгапоттоннилэн кивалтӥсезОзьы ик фестиваль улсын Россиысь книга поттӥсьёслэн ассоциацизы бордын кылдытэм Йӧскалык книгая кенеш нырысьсэ люкаськылӥз. Кенешен кивалтыны Юрий Кузнецовлы оскизы, нош сопредседателез Якутиысь «АЙАР» йӧскалык книгапоттоннилэн кивалтӥсез Август Егоров луиз. Малы ми таӵе огазеяськон кылдытӥмы? Малы ке шуоно Россия туж бадӟым кун, татын туж трос калыкъёс уло, ӟуч кылын сяна, туж трос кылъёсын книгаос потало. Но саклык ӟуч кылын потэм книгаослыгес висъяське. Милям та пумысен кӧня ке кӧтмы ӝожгес вал. Соин ик тани та кенешмы бере но йӧскалык кылъёсын книгаослы но тросгес саклык висъяны турттом. Кылсярысь, тани та «Тарки-Тауын» но нимысьтыз номинациын йӧскалык кылъёсъя книгаос пӧлын ӵошатскон ортчиз ини. Ми солы туж шумпотӥськом Юрий Кузнецов, «Удмуртия» книгаопоттоннилэн кивалтӥсезЮрий Кузнецов пусйиз, вуоно арын Россиысь йӧскалык книгалэн кыкетӥ фестивалез Ижкарын ортчыны быгатоз. Озьы ик сое радъян понна Казань но Уфа нюръясько.  Тодэ вайытом, туэ Удмуртиысь книгапоттонни кык книга поттыны федерал грантъёс утӥз.  Тегъёс: Ижкар Удмуртия Россия книгаос книгапоттонни  